2. ปัจจัยความเสี่ยง

2.1 ความเสี่ยงจากวัฎจักรธุรกิจของอุตสาหกรรมต่อเนื่องภายในประเทศ

  เนื่องจากผลิตภัณฑ์หลักของบริษัทเป็นผลิตภัณฑ์ที่สามารถนำไปใช้ในอุตสาหกรรมต่อเนื่องภายในประเทศหลายประเภท
  เช่น อุตสาหกรรมเหล็กแผ่นขึ้นรูป งานวิศวกรรม เครื่องใช้ไฟฟ้า รถยนต์ และรถจักรยานยนต์
  ซึ่งอุตสาหกรรมดังกล่าวมีการเติบโตขึ้นลงตามวัฎจักรธุรกิจ
  ส่งผลให้ความต้องการผลิตภัณฑ์ของบริษัทมีความผันผวนไปตามวัฎจักรธุรกิจ
  ซึ่งอาจส่งผลกระทบในทางลบต่อผลประกอบการของบริษัท

  อย่างไรก็ตามเพื่อเป็นการลดความเสี่ยงข้างต้น
  บริษัทได้มีการวางแผนในการขยายฐานลูกค้าต่างประเทศให้เพิ่มมากขึ้น
  เพื่อเป็นการชดเชยรายได้ในส่วนที่ได้รับผลกระทบจากความเสี่ยงดังกล่าว
  โดยปัจจุบันบริษัทมีสัดส่วนรายได้จากลูกค้าต่างประเทศคิดเป็นร้อยละ 25ของยอดขายของปี 2552

2.2 ความเสี่ยงจากผลกระทบของนโยบายภาครัฐ

  2.2.1 ความเสี่ยงจากผลกระทบของนโยบายภาครัฐในการตอบโต้การทุ่มตลาด

  เพื่อปกป้องตลาดในประเทศ กระทรวงพาณิชย์ได้ออกมาตรการทางภาษี เพื่อตอบโต้การทุ่มตลาด
  (Anti-Dumping) สำหรับผลิตภัณฑ์เหล็กแผ่นรีดร้อนชนิดม้วน และไม่เป็นม้วนที่นำเข้าจาก 14
  ประเทศ โดยมีผลบังคับใช้ตั้งแต่เดือนพฤษภาคม 2546 ถึง เดือนพฤษภาคม 2551
  ซึ่งปัจจุบันได้ครบกำหนดบังคับใช้ และอยู่ระหว่างการพิจารณาทบทวนมาตรการดังกล่าว
  ซึ่งหากรัฐบาลไม่ต่ออายุมาตรการดังกล่าวจะส่งผลให้อัตราภาษีนำเข้าเหล็กแผ่นรีดร้อนลดลง
  ไม่สามารถป้องกันการทุ่มตลาดจากต่างประเทศได้ ทำให้บริษัทสูญเสียส่วนแบ่งทางการตลาด
  และมีความเสี่ยงต่อการสูญเสียความสามารถในการแข่งขันด้านราคา
  หากบริษัทไม่สามารถจัดหาวัตถุดิบในประเทศ
  หรือนำเข้าวัตถุดิบจากต่างประเทศได้ในราคาที่ต่ำกว่าคู่แข่งขันจากต่างประเทศ

  อย่างไรก็ตามบริษัทได้ร่วมกับผู้ผลิตรายอื่นในประเทศร้องเรียนไปทางรัฐบาลให้บังคับใช้มาตรฐานอุตสาหกรรมสำหรับสินค้าเหล็กที่นำเข้าจากต่างประเทศ
  เช่นเดียวกับสินค้าที่ผลิตในประเทศ เนื่องจากสินค้านำเข้าจากบางประเทศดังกล่าว
  มีคุณสมบัติต่ำกว่ามาตรฐานที่ทางราชการกำหนดไว้ จึงสามารถจำหน่ายได้ในราคาที่ต่ำกว่า
  และอาจเกิดความไม่ปลอดภัยแก่ผู้บริโภคได้
  สำหรับการเตรียมความพร้อมเพื่อลดผลกระทบจากความเสี่ยงดังกล่าว
  บริษัทได้ทำการพัฒนาเทคโนโลยีการผลิตที่ทันสมัยอย่างต่อเนื่อง รวมถึงพัฒนาระบบงานต่างๆ
  เพื่อลดต้นทุนในด้านต่างๆ ของบริษัทรวมไปถึงการที่ บริษัท จี สตีล จำกัด (มหาชน)
  ได้เข้าลงทุนในบริษัทในลักษณะเป็นพันธมิตรทางธุรกิจ
  จะมีส่วนช่วยทำให้บริษัทมีต้นทุนการผลิตที่ลดลงและมีประสิทธิภาพในการแข่งขันที่มากขึ้น

  2.2.2 ความเสี่ยงจากการเจรจาเขตการค้าเสรี (FTA)

  ประเทศไทยได้ทำข้อตกลงว่าด้วยการใช้มาตรการกำหนดอัตราอากรร่วมเพื่อการค้าเสรีอาเซียน
  (Agreement on the Common Effective Preferential Tariff (CEPT) Scheme
  for ASEAN Free Trade Area (AFTA))
  โดยเหล็กแผ่นรีดร้อนเป็นสินค้าที่มีชื่ออยู่ในรายการลดภาษีปกติ (Normal Track)
  ซึ่งต้องลดอัตราภาษีศุลกากรให้เหลือร้อยละ 0 ภายในปี 2553 ในปัจจุบัน
  ประเทศไทยเรียกเก็บภาษีศุลกากรสำหรับสินค้าดังกล่าว
  กับประเทศในกลุ่มอาเซียนในอัตราร้อยละ 2 - 5 ขึ้นอยู่กับประเภทและขนาดของสินค้า

  และตามที่ประเทศไทยได้ทำข้อตกลงว่าด้วยการเป็นหุ้นส่วนทางเศรษฐกิจกับประเทศญี่ปุ่น (Japan
  Thai Economic Partnership Agreement: JTEPA) โดยกำหนดให้ภายในระยะเวลา 10
  ปี ต้องลดอัตราภาษีศุลกากรสำหรับเหล็กและเหล็กกล้านำเข้าจากประเทศญี่ปุ่นให้เหลือร้อยละ 0
  ภายในปี 2560 โดยระหว่างช่วงเวลาดังกล่าว
  จะมีการกำหนดเป็นโควต้าสิทธิในการยกเว้นภาษีศุลกากรเป็นรายปีไปจนกว่าจะครบกำหนด

  ดังนั้น
  ในอนาคตบริษัทจึงอาจได้รับผลกระทบจากการเข้ามาแข่งขันมากขึ้นจากผู้ผลิตเหล็กแผ่นรีดร้อนในกลุ่มประเทศอาเซียน
  และญี่ปุ่น นอกจากนี้
  หากภาครัฐยังคงดำเนินการเจรจาเขตการค้าเสรีกับชาติอื่นโดยมีสินค้าเหล็กรีดร้อนเข้าไปเกี่ยวข้อง
  บริษัทอาจจะได้รับผลกระทบจากคู่แข่งที่เพิ่มสูงขึ้น

  อย่างไรก็ตามเนื่องจากบริษัทมีศักยภาพในการผลิตที่สูง
  รวมทั้งบริษัทยังมีนโยบายทั้งการลดต้นทุนในด้านต่างๆ และการพัฒนาผลิตภัณฑ์ของบริษัทเพื่อต่อยอด
  ตลอดจนการเพิ่มมูลค่าของผลิตภัณฑ์ให้สอดคล้องกับความต้องการของตลาด นอกจากนี้การที่บริษัท
  จี สตีล จำกัด (มหาชน) ได้เข้ามาเป็นพันธมิตรกับบริษัท
  ซึ่งจะทำให้เกิดการประหยัดจากขนาดการผลิต การร่วมมือในการพัฒนาคุณภาพผลิตภัณฑ์
  และเทคโนโลยีการผลิต ส่งผลให้ศักยภาพในการแข่งขันของบริษัทเพิ่มสูงขึ้นในอนาคต

  2.2.3 ความเสี่ยงจากการควบคุมราคาของภาครัฐ

  เนื่องด้วยเหล็กแผ่นรีดร้อน ถือเป็นสินค้าควบคุมตามประกาศของกระทรวงพาณิชย์
  ทำให้มีการกำหนดราคาขายสูงสุดสำหรับผู้ผลิตแต่ละราย
  นอกจากนี้หากบริษัทมีความประสงค์จะขึ้นราคาเกินกว่าราคาที่ภาครัฐกำหนด
  บริษัทจะต้องแจ้งข้อมูลแก่ภาครัฐเพื่อขอปรับราคา และหากภาครัฐไม่ปฏิเสธการขอขึ้นราคาภายใน
  7 วัน บริษัทจึงสามารถที่จะปรับราคาขายดังกล่าวได้
  อย่างไรก็ตามหากภาครัฐไม่อนุมัติให้ขึ้นราคาหรือบริษัทไม่สามารถควบคุมต้นทุนการผลิตที่เพิ่มขึ้นได้
  อาจส่งผลกระทบต่อผลการดำเนินงานของบริษัท

  อย่างไรก็ตาม
  ที่ผ่านมาบริษัทสามารถปรับขึ้นราคาได้ทันกับต้นทุนที่เพิ่มสูงขึ้นทำให้บริษัทแบกรับภาระต้นทุนที่เพิ่มขึ้นในปริมาณที่น้อยมาก
  อีกทั้งบริษัทยังสามารถบรรเทาความเสี่ยงจากปัจจัยดังกล่าวโดยการพึ่งพิงตลาดส่งออกในหลายประเทศซึ่งอิงราคาขายของตลาดโลก
  โดยราคาดังกล่าวเป็นราคาที่สะท้อนต้นทุนที่แท้จริง ทั้งนี้
  เพื่อลดการพึ่งพาจากการขายแก่ตลาดในประเทศเพียงอย่างเดียว

  2.2.4 ความเสี่ยงจากนโยบายสนับสนุนโครงการก่อสร้างขนาดใหญ่

  การดำเนินการลงทุนในโครงการก่อสร้างขนาดใหญ่ของภาครัฐบาล
  จะส่งผลต่อเนื่องถึงการลงทุนในโครงการภาคต่างๆ
  ดังนั้นหากรัฐบาลดำเนินการโครงการก่อสร้างขนาดใหญ่
  จะส่งผลให้ความต้องการผลิตภัณฑ์ต่างๆของบริษัทเพิ่มสูงขึ้น อย่างไรก็ดี
  หากนโยบายการลงทุนดังกล่าวยังไม่ชัดเจน จะส่งผลให้เกิดการชะลอของการลงทุน
  และกระทบต่อความต้องการผลิตภัณฑ์ของบริษัท

  อย่างไรก็ตาม ที่ผ่านมาในสภาวะเศรษฐกิจปกติ
  การขายผลิตภัณฑ์ของบริษัทส่วนใหญ่มาจากฐานลูกค้าที่สม่ำเสมอทั้งในประเทศและต่างประเทศ
  ดังนั้น
  การขายผลิตภัณฑ์ของบริษัทจึงไม่ได้รับผลอานิสงส์หรือผลกระทบโดยตรงจากความต้องการผลิตภัณฑ์ที่เกิดจากโครงการของภาครัฐบาลมากนัก
  อีกทั้งบริษัทมีแผนการขายและการขยายการลงทุนไปสู่ผลิตภัณฑ์ที่มีมูลค่าสูงยิ่งขึ้น ทั้งนี้
  เพื่อช่วยลดความเสี่ยงและเพื่อให้สามารถเจาะกลุ่มลูกค้าในอุตสาหกรรมต่างๆได้เพิ่มขึ้น

2.3 ความเสี่ยงเกี่ยวกับความผันผวนของราคาวัตถุดิบ

  เศษเหล็ก (Scrap) และเหล็กดิบ (Pig Iron) เป็นวัตถุดิบหลักในการผลิตของบริษัท
  ดังนั้นหากราคาวัตถุดิบหลักดังกล่าวมีแนวโน้มปรับตัวเพิ่มขึ้นอย่างต่อเนื่องและบริษัทไม่สามารถปรับเพิ่มราคาสินค้าในอัตราที่เท่ากับหรือมากกว่าการเพิ่มขึ้นของราคาของวัตถุดิบ
  ปัจจัยดังกล่าวอาจส่งผลกระทบต่อความสามารถในการทำกำไรในอนาคตของบริษัท ในทางกลับกัน
  หากราคาวัตถุดิบหลักดังกล่าวมีแนวโน้มปรับตัวลดลงอย่างต่อเนื่อง
  จนมีราคาต่ำกว่าราคาต้นทุนของบริษัท
  ก็อาจส่งผลกระทบต่อความสามารถในการทำกำไรของบริษัทเช่นกัน
  เนื่องจากราคาสินค้าที่ผลิตได้อาจมีราคาสูงกว่าราคาตลาด
  ซึ่งจะมีผลทำให้บริษัทต้องตั้งสำรองเผื่อสำหรับสินค้าคงเหลือที่มีอยู่ในสต๊อก ณ วันสิ้นงวด

  อย่างไรก็ตามเพื่อลดผลกระทบจากความเสี่ยงดังกล่าว
  บริษัทได้ติดตามการเปลี่ยนแปลงของราคาวัตถุดิบอย่างใกล้ชิด
  รวมทั้งอาศัยประสบการณ์และสัมพันธภาพที่ดีกับผู้จัดหาวัตถุดิบ
  เพื่อใช้ประกอบการตัดสินใจสั่งซื้อหรือวางแผนการผลิตให้มีความเหมาะสม
  ประกอบกับโดยปกติราคาของเศษเหล็ก (Scrap) และเหล็กดิบ (Pig Iron)
  จะมีราคาแปรผันตามความต้องการของเหล็กแผ่นรีดร้อน
  ดังนั้นหากความต้องการเหล็กแผ่นรีดร้อนเพิ่มมากขึ้น/ลดลง ราคาของเหล็กแผ่นรีดร้อน
  ราคาของเศษเหล็ก (Scrap) และเหล็กดิบ (Pig Iron)
  ก็จะปรับตัวเพิ่มขึ้น/ลดลงในทิศทางเดียวกัน ซึ่งการปรับตัวเพิ่มขึ้น/ลดลงในทิศทางเดียวกัน
  จะทำให้ส่วนต่างราคาของเหล็กแผ่นรีดร้อนกับวัตถุดิบหลักมีความผันผวนไปในทางเดียวกัน

2.4 ความเสี่ยงจากความผันผวนของราคาน้ำมันและค่าขนส่ง

  ราคาน้ำมันที่ผันผวนอย่างต่อเนื่องตั้งแต่ต้นปี 2547 จนถึงปัจจุบัน
  อาจส่งผลกระทบกับบริษัทในด้านต้นทุนวัตถุดิบ ต้นทุนการผลิต และต้นทุนค่าขนส่ง
  ดังนั้นหากบริษัทไม่สามารถปรับราคาสินค้าให้ครอบคลุมต้นทุนในส่วนที่เพิ่มขึ้นได้
  อาจส่งผลกระทบต่อความสามารถในการทำกำไรในอนาคตของบริษัท
  แต่ในทางตรงกันข้ามหากราคาน้ำมันปรับตัวลดลงจะช่วยให้ต้นทุนวัตถุดิบ ต้นทุนการผลิต
  และต้นทุนค่าขนส่ง ปรับลดลงตามไปด้วย ซึ่งจะช่วยให้บริษัทประหยัดค่าใช้จ่าย
  และสามารถสร้างผลกำไรได้เพิ่มขึ้น

  จากนโยบายที่บริษัทต้องการรักษาระดับการทำกำไรของบริษัท
  บริษัทจึงมีนโยบายที่จะเพิ่มประสิทธิภาพทางการค้า
  โดยการขยายฐานลูกค้าหรือเพิ่มปริมาณและมูลค่าของรายได้จากการขายให้เพิ่มมากขึ้น นอกจากนี้
  จากการที่ บริษัท จี สตีล จำกัด (มหาชน) ได้เข้าลงทุนในบริษัทในลักษณะเป็นพันธมิตรทางธุรกิจ
  ซึ่งช่วยให้บริษัทสามารถบริหารจัดการต้นทุนค่าขนส่งร่วมกับทางบริษัท จี สตีล จำกัด (มหาชน)
  ได้อย่างมีประสิทธิภาพมากขึ้น
  เช่นการวางแผนปริมาณการสั่งซื้อนำเข้าวัตถุดิบจากต่างประเทศร่วมกัน
  ทำให้ช่วยประหยัดค่าระวางเรือ ค่าขนส่งสินค้า เป็นต้น

2.5 ความเสี่ยงที่เกิดจากผลกระทบของวิกฤตเศรษฐกิจโลก

  สถานการณ์วิกฤตเศรษฐกิจโลกในปัจจุบัน
  ที่เริ่มต้นมาจากการเกิดวิกฤตการเงินของประเทศสหรัฐอเมริกาได้แผ่ขยายส่งผลกระทบต่อเศรษฐกิจไปทั่วโลกนั้น
  ซึ่งก็รวมถึงประเทศไทยอย่างหลีกเลี่ยงไม่ได้ด้วย
  โดยเฉพาะตลาดการส่งออกจะได้รับผลกระทบโดยตรง
  เนื่องมาจากสาเหตุที่แต่ละประเทศมีกำลังซื้อและความต้องการใช้เหล็กลดลง
  และจากสาเหตุดังกล่าวส่งผลกระทบต่อการส่งออกสินค้าของบริษัท
  ทำให้ปริมาณการส่งออกสินค้าของบริษัทลดลงอย่างหลีกเลี่ยงไม่ได้
  ทั้งนี้บริษัทคาดการณ์ว่าสถานการณ์ของเศรษฐกิจโลกน่าจะเริ่มดีขึ้นในไตรมาสที่ 3 ของปี 2552
  ซึ่งจะส่งผลให้ราคาของสินค้าส่งออกมีการปรับตัวเพิ่มขึ้น

2.6 ความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ

เนื่องจากบริษัทมีความจำเป็นต้องนำเข้าวัตถุดิบจากต่างประเทศเป็นสัดส่วนในปริมาณที่สูง
กอปรกับบริษัทมีการขายส่งออกไปยังลูกค้าต่างประเทศ
จึงทำให้บริษัทต้องมีการทำธุรกรรมเป็นเงินสกุลต่างๆ อยู่ตลอดเวลา
ซึ่งจากสาเหตุนี้เองทำให้ความผันผวนของอัตราแลกเปลี่ยนเงินตราต่างประเทศกลายมาเป็นส่วนหนึ่งของปัจจัยความเสี่ยงที่มีผลกระทบต่อการดำเนินงานของบริษัท
ซึ่งในปี 2551 บริษัทมีการนำเข้าวัตถุดิบจากต่างประเทศเป็นจำนวน 15,549
ล้านบาทหรือคิดเป็นร้อยละ 67 ของต้นทุนการผลิตทั้งหมดของบริษัท
และมีมูลค่าการขายสินค้าไปยังต่างประเทศเป็นจำนวน 6,514 ล้านบาท หรือคิดเป็นร้อยละ 25
ของยอดขายทั้งหมดของบริษัท ดังนั้นเมื่อพิจารณาจากตัวเลขดังกล่าวแล้ว
ปัจจัยความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศย่อมถือได้ว่าเป็นหนึ่งในปัจจัยที่อาจส่งผลกระทบต่อการดำเนินกิจการของบริษัทได้อย่างมากปัจจัยหนึ่ง
ซึ่งจะห็นได้จากงบกำไรขาดทุนของบริษัทที่มีการรับรู้ผลกำไรขาดทุนที่เกิดขึ้นแล้วและที่ยังไม่เกิดขึ้นจากอัตราแลกเปลี่ยน
ซึ่งในส่วนของการลดความเสี่ยงนั้นบริษัทมีมาตรการลดผลกระทบจากความผันผวนของอัตราแลกเปลี่ยนดังกล่าวโดยพยายามนำเงินตราต่างประเทศที่ได้รับจากลูกค้าต่างประเทศชำระให้แก่ผู้ขายต่างประเทศภายใต้สกุลเงินตราเดียวกัน